9-jarige na hospitaal ná fratsongeluk by skoolArgieffoto: ER24 ŉ Negejarige meisie moes Dinsdagmiddag na ŉ hospitaal gehaas word ná ŉ fratsongeluk by ŉ skool in Carletonville. Russel Meiring, woordvoerder van ER24, het gesê paramedici het net na 15:00 by die skool aangekom waar hulle gesien het die kind se hand is deur ŉ palissade deurboor. Volgens Meiring is die presiese omstandighede van die voorval nie bekend nie, maar dit word vermoed die meisie het probeer om oor die heining te klim toe sy gegly en geval het. “Lede van die publiek was reeds op die toneel om die jong kind te help. Paramedici het ŉ hoekslyper gebruik wat een van die lede van die publiek gebring het om die heining mee te sny,” het Meiring gesê. Die paramedici kon uiteindelik die gedeelte van die heining verwyder om die kind te bevry en het dadelik begin om haar te behandel. Sy is na ŉ nabygeleë hospitaal geneem vir verdere sorg.